Suite de protocollo Internet

Le Suite de protocollo Internet es le modello conceptual e le collection de protocollos de communicationes usate super le Internet e le retes de computatores similar. Illo es communmente cognoscite como TCP/IP proque le protocollos original in le suite es le Protocollo de Controlo de Transmission (TCP) e le Protocollo Internet (IP). Illo es occasionalmente cognoscite como le Department of Defense (DoD) model, proque le disveloppamento del methodo reticular esseva fundate per le Departimento de Defensa del Statos Unite a transverso de DARPA.

Le Suite de protocollo Internet provide le communication de datos specificante como le datos debe esser impacchettate, adressate, transmittate, routate e recipite. Iste functionalitate es organisate in quatre stratos de abstraction le quales classifica tote protocollos cognate accordante al campo reticular implicate. Del plus basse al plus alte, le stratos es le strato de ligamine, continente methodos de communication pro datos que remane intra un singule segmento de rete (ligamine); le strato internet, providente communication inter retes independente; le strato de transporto tractante le communication hospite-a-hospite; e le strato de application, le qual provide excambio de datos processo-a-processo pro applicationes.

Standards technical specificante le suite de protocollo Internet e multe de su protocollos constituente es mantenite per le Internet Engineering Task Force (IETF). Le suite de protocollo Internet predata le modello OSI, un structura de referentia plus comprehensive pro systemas general de retes.
Categoria:Internet